
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


RAPORT
(Për dhënie mendimi)

PËR PROJEKTLIGJIN
“PЁR RATIFIKIMIN E MEMORANDUMIT TË MIRËKUPTIMIT, NDËRMJET REPUBLIKËS SË SHQIPËRISË DHE SHTETEVE TË BASHKUARA TË AMERIKËS, LIDHUR ME VENDOSJEN E KUFIZIMEVE TË IMPORTIT TË KATEGORIVE TË MATERIALEVE ARKEOLOGJIKE DHE ETNOLOGJIKE TË SHQIPËRISË”


· HYRJE

Më datë 18 nëntor 2021, Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin “Për ratifikimin e memorandumit të mirëkuptimit, ndërmjet Republikës së Shqipërisë dhe Shteteve të Bashkuara të Amerikës, lidhur me vendosjen e kufizimeve të importit të kategorive të materialeve arkeologjike dhe etnologjike të Shqipërisë” propozuar nga Këshilli i Ministrave. 

Në mbledhjen e Komisionit për paraqitjen e projektligjit ishte i pranishëm z. Sokol Muca, Drejtor, Instituti Kombëtar i Regjistrimit të Pasurive Kulturore, z. Donald Baze, Përgjegjës, Instituti Kombëtar i Regjistrimit të Pasurive Kulturore dhe të ftuar të tjerë.
I.	BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.

Ky memorandum është miratuar, në parim, nga Këshilli i Ministrave me vendimin nr.479, datë 30.7.2021, dhe është nënshkruar më 23.8.2021, në Uashington, nga ministri i Kulturës, znj. Elva Margariti dhe Ndihmëssekretari i Shteteve të Bashkuara për Kulturën dhe Edukimin, z. Matthew Lussenhop.

II.	QËLLIMI DHE PËRMBAJTJA E PROJEKTLIGJIT
Ky projektligj synon ratifikimin e memorandumit të mirëkuptimit, ndërmjet Republikës së Shqipërisë dhe Shteteve të Bashkuara të Amerikës, lidhur me vendosjen e kufizimeve të importit të kategorive të materialeve arkeologjike dhe etnologjike të Shqipërisë. 
Ky projektligj ka në fokus zhvillimin e forcimin e bashkëpunimit në fushën e vendosjes  së kufizimeve të importit për kategoritë  e materialeve arkeologjike dhe etnologjike të Shqipërisë. 


III. 	EFEKTET FINANCIARE
Sa i takon efekteve financiare, sqarojmë se ky projektligj nuk shoqërohet me efekte financiare, pasi ka karakter kuadër lidhur me procedurat e import eksportit të pasurive kulturore dhe në asnjë pikë të tij nuk përcaktohen detyrime financiare, pasi nuk parashikon një plan veprimi, por vetëm zbatim procedurash nga palët.
IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën z. Sokol Muca, Drejtor, Instituti Kombëtar i Regjistrimit të Pasurive Kulturore
Z. Muça bëri prezantimin e projektligjit duke theksuar midis të tjerave se me hyrjen në fuqi të projektvendimit, do të mundësohet:
-	monitorimi i qarkullimit civil e fizik të pasurive kulturore ndërmjet dy palëve në këtë marrëveshje, me qëllim ndalimin e parandalimin e importit, eksportit dhe transferimit të paligjshëm të pronësisë së pasurisë kulturore; 
-	zbatimi i procedurave lidhur me importin, eksportin dhe transferimin e pronësisë së pasurisë kulturore, referuar nenit 9, Konventa e UNESCO-s, 1970, për “Mënyrat e ndalimit dhe parandalimit të importit, eksportit të paligjshëm dhe transferimit të pasurisë kulturore” dhe ligjeve specifike të trashëgimisë kulturore ndërmjet palëve;
-	rritja e ndërgjegjësimit për luftën e përbashkët kundër trafikimit të paligjshëm të objekteve kulturore dhe rëndësinë e kontributit të përbashkët ndërmjet palëve për menaxhimin/mbrojtjen e nevojshme të trashëgimisë kulturore;
-	krijimi i mundësive për shkëmbimin e përvojave më të mira në këtë fushë, duke bashkëpunuar me institucionet kompetente të të dyja shteteve palë të kësaj marrëveshjeje.
Znj. Hatixhe Konomi, në cilësinë e relatores, vlerësoi rëndësinë e nismës dhe, duke falënderuar Zëvendësministren për prezantimin e detajuar, ftoi Komisionin ta miratonin projektligjin.  
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin unanimisht.
· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin  në parim,  nen për nen dhe në tërësi dhe pasi e miratoi atë me unanimitet u shpreh dakord për kalimin e këtij projektligji për miratim në seancë plenare.  

